Mibnija f’waħda mit-toroq arterjali l-knisja ta’ San Ġużepp f’Santa Venera li għandha rabta mill-qrib ma’ San Ġorġ Preca għadha kif għaddiet minn programm ta’ restawr tal-faċċata u l-kampnar li sar mid-Direttorat tar-Restawr, wara li l-kunsill lokali Vendriż ressaq il-proġett għall-iskema ta’ restawr maħruġa għall-kunsilli lokali. Kif spjega l-Perit Jean Frendo, ix-xogħol mal-faċċata sar kollu bl-idejn u b’teknika biex ma jintilef xejn mill-oriġinalità tagħha. “Ħsibna li ma kienx hemm ħafna ħsara però meta ġejna fuq l-armar indunajna li kien hemm din il-qoxra sewdenija mal-lavur speċjalment anke mal-gwarniċuni. L-iktar sfida li kellna kienet kif innadfu l-faċċata mingħajr ma nneħħu l-patina taż-żmien. Għalhekk użajna impakki b’kimika apposta u dawn għamilniehom f’kuntatt mal-ġebla għall-perjodu ta’ ħin biex b’hekk kienu qed jassorbixxu l-ħmieġ u b’hekk tnaddfet mingħajr ma tlifna l-materjal oriġinali. Bdilna wkoll il-balavostri tal-kampnari u xi ġebel immermer u bdilna wkoll is-salib li kien tal-konkrit, li ma kienx is-salib oriġinali, u għamilna wieħed tal-ġebel li huwa pariġġ għall-epoka ta’ meta nbniet il-kappella fl-1906.” L-ispiża għal dan ir-restawr laħqet kważi s-sittin elf ewro. Il-Ministru għall-Wirt Nazzjonali u l-Gvern Lokali Jose Herrera, waqt żjara fuq il-post, qal li li l-ministeru qed jaħdem fuq skema oħra ta’ dan ix-xorta u ser titnieda dalwaqt sabiex ikunu jistgħu jsiru aktar proġetti ta’ restawr fil-lokalitajiet skont ix-xewqa tal-kunsilli tagħhom.